
[bookmark: _GoBack]DARBUOTOJŲ KVALIFIKACIJOS TOBULINIMO, STAŽUOČIŲ IR PROFESINIŲ MOBILUMO KELIONIŲ ORGANIZAVIMO TVARKOS APRAŠAS

I SKYRIUS

BENDROSIOS NUOSTATOS

1. Jono Lankučio viešosios bibliotekos darbuotojų kvalifikacijos tobulinimo, stažuočių ir profesinių mobilumų organizavimo tvarkos aprašas (toliau – Aprašas) nustato Bibliotekos darbuotojų kvalifikacijos tobulinimo poreikių nustatymo, mokymų, seminarų, konferencijų, stažuočių, darbo stebėjimo vizitų ir kitų profesinio tobulėjimo veiklų organizavimo, dalyvių parinkimo, finansavimo, komandiruočių įforminimo, įgytos patirties sklaidos ir pritaikymo Bibliotekos veikloje principus.
2. Aprašas taikomas visiems Bibliotekos darbuotojams, nepriklausomai nuo jų vykdomų pareigų, darbo vietos ar struktūrinio padalinio.
3. Darbuotojų kvalifikacijos tobulinimas organizuojamas vadovaujantis Lietuvos Respublikos teisės aktais, reglamentuojančiais darbuotojų kvalifikacijos tobulinimą, darbo santykius, komandiruotes ir jų išlaidų apmokėjimą, Bibliotekos vidaus teisės aktais, finansavimo programų ir projektų reikalavimais bei šiuo Aprašu.
4. Kvalifikacijos tobulinimo tikslas – sudaryti sąlygas darbuotojams nuolat tobulinti profesines, bendrąsias ir vadybines kompetencijas, įgyti naujų žinių ir gebėjimų, susipažinti su Lietuvos ir užsienio institucijų gerąja patirtimi bei įgytas žinias ir idėjas pritaikyti vykdomoje kasdienėje Bibliotekos veikloje.

II SKYRIUS

KVALIFIKACIJOS TOBULINIMO PRINCIPAI

5. Organizuojant darbuotojų kvalifikacijos tobulinimą vadovaujamasi šiais principais:

5.1. lygių galimybių – galimybės tobulinti kvalifikaciją sudaromos visiems Bibliotekos darbuotojams, atsižvelgiant į konkrečios veiklos pobūdį, tematiką ir darbuotojų atliekamas funkcijas;
5.2. atitikties darbo funkcijoms – parenkant darbuotojus atsižvelgiama į mokymų, stažuotės ar kitos veiklos tematikos sąsają su darbuotojo atliekamomis funkcijomis, atsakomybės sritimis ir profesinio tobulėjimo poreikiais;
5.3. skaidrumo – kai dalyvių skaičius ribotas, darbuotojams sudaroma galimybė išreikšti norą dalyvauti, o dalyviai parenkami pagal šiame Apraše nustatytus principus;
5.4. tikslingumo – prioritetas teikiamas veikloms, kurios prisideda prie Bibliotekos strateginių tikslų, veiklos ir paslaugų kokybės, inovacijų diegimo bei darbuotojų kompetencijų stiprinimo;
5.5. patirties sklaidos ir pritaikymo – darbuotojai įgytomis žiniomis, gerąja patirtimi ir idėjomis dalijasi su kolegomis bei pagal galimybes jas pritaiko Bibliotekos veikloje;
5.6. racionalaus lėšų naudojimo – kvalifikacijos tobulinimo veiklos organizuojamos atsižvelgiant į Bibliotekos finansines galimybes ir finansavimo šaltinių nustatytas sąlygas;
5.7. galimybių paskirstymo ir rotacijos – siekiama, kad kvalifikacijos tobulinimo, ypač tarptautinių stažuočių ir profesinių mobilumų, galimybėmis naudotųsi kuo platesnis Bibliotekos darbuotojų ratas ir galimybės nebūtų nuolat suteikiamos tiems patiems darbuotojams.

III SKYRIUS

KVALIFIKACIJOS TOBULINIMO FORMOS

6. Darbuotojų kvalifikacija gali būti tobulinama:
6.1. Bibliotekoje organizuojamuose mokymuose;
6.2. kitų Lietuvos institucijų organizuojamuose mokymuose, seminaruose, konferencijose, forumuose ir kituose profesiniuose renginiuose;
6.3. nuotoliniu būdu organizuojamuose mokymuose;
6.4. kvalifikacijos tobulinimo vizituose ir stažuotėse įstaigose Lietuvoje;
6.5. darbo stebėjimo (angl. job shadowing) vizituose užsienio šalyse;
6.6. stažuotėse, mokymuose ir kvalifikacijos tobulinimo vizituose užsienio šalių institucijose;
6.7. Erasmus+, Nordplus ir kitų Europos Sąjungos, tarptautinių ar nacionalinių programų bei projektų mobilumo veiklose;
6.8. kitomis profesinio tobulėjimo formomis.

IV SKYRIUS

KVALIFIKACIJOS TOBULINIMO POREIKIO NUSTATYMAS

7. Darbuotojų kvalifikacijos tobulinimo poreikiai nustatomi atsižvelgiant į:
7.1. Bibliotekos strateginius ir metinius veiklos tikslus;
7.2. darbuotojų atliekamas funkcijas ir atsakomybės sritis;
7.3. darbuotojų metinių veiklos vertinimo pokalbių metu nustatytus profesinio tobulėjimo poreikius;
7.4. struktūrinių padalinių vadovų siūlymus;
7.5. pačių darbuotojų išsakytus poreikius ir iniciatyvas;
7.6. naujų paslaugų, technologijų, darbo metodų ir teisės aktų pokyčius;
7.7. vykdomų projektų tikslus ir įsipareigojimus.

8. Esant poreikiui Bibliotekoje gali būti atliekamos darbuotojų apklausos dėl kvalifikacijos tobulinimo poreikių, dominančių temų, pageidaujamų mokymų ir pasirengimo dalyvauti stažuotėse ar tarptautiniuose mobilumuose.

V SKYRIUS

DALYVAVIMAS MOKYMUOSE IR KITOSE KVALIFIKACIJOS TOBULINIMO VEIKLOSE LIETUVOJE

9. Informacija apie aktualius mokymus, seminarus, konferencijas ir kitus kvalifikacijos tobulinimo renginius gali būti teikiama visiems darbuotojams arba darbuotojų grupėms, kurių atliekamos funkcijos susijusios su renginio tematika.
10.  Darbuotojas gali savo iniciatyva pateikti tiesioginiam vadovui siūlymą ar prašymą dalyvauti jo darbo funkcijoms aktualiame kvalifikacijos tobulinimo renginyje.
11.  Sprendžiant dėl darbuotojo dalyvavimo atsižvelgiama į renginio aktualumą jo darbo funkcijoms, Bibliotekos veiklos poreikius, darbuotojo profesinio tobulėjimo poreikius, darbo organizavimo galimybes ir turimus finansinius išteklius.
12.  Jeigu į mokymus ar kitą veiklą gali vykti ribotas darbuotojų skaičius, dalyviai parenkami atsižvelgiant į veiklos tematiką, darbuotojų funkcijas, profesinio tobulėjimo poreikį ir ankstesnį dalyvavimą panašiose veiklose.



VI SKYRIUS

STAŽUOTĖS IR PROFESINIAI MOBILUMAI UŽSIENYJE

13. Biblioteka siekia sudaryti lygias ir skaidrias galimybes darbuotojams dalyvauti tarptautinėse stažuotėse, darbo stebėjimo vizituose, mokymuose ir kitose profesinio mobilumo veiklose, atsižvelgdama į konkrečios veiklos tikslus, tematiką ir darbuotojų atliekamas funkcijas.
14. Apie galimybę dalyvauti tarptautinėje stažuotėje ar mobilumo veikloje informuojami visi Bibliotekos darbuotojai arba, kai veiklos ar projekto pobūdis nustato konkrečią tikslinę grupę, visi šiai grupei priklausantys darbuotojai.
15. Darbuotojai kviečiami išreikšti norą dalyvauti užpildant elektroninę apklausos formą (Google Forms ar kita Bibliotekos naudojama elektronine priemone). Joje gali būti prašoma nurodyti darbuotojo motyvaciją, veiklos sąsają su atliekamomis funkcijomis, profesinio tobulėjimo lūkesčius, anglų kalbos žinias bei numatomą įgytos patirties ir idėjų pritaikymą Bibliotekos veikloje.
16. Jeigu norinčių dalyvauti yra daugiau negu numatyta vietų, kandidatūras vertina Bibliotekos direktorius ir direktoriaus pavaduotojas.
17. Parenkant darbuotojus atsižvelgiama į:
17.1. darbuotojo motyvaciją dalyvauti;
17.2. stažuotės ar mobilumo temos sąsają su darbuotojo atliekamomis funkcijomis ir profesinio tobulėjimo poreikiais;
17.3. darbuotojo pasirengimą įgytas žinias ir patirtį pritaikyti praktinėje veikloje, inicijuoti ar prisidėti prie Bibliotekos paslaugų, veiklų ir darbo metodų tobulinimo;
17.4. darbuotojo pasirengimą pasidalinti įgyta patirtimi su Bibliotekos kolegomis;
17.5. darbuotojo anglų kalbos žinių lygiu (jei vykstama į užsienio šalis ir to reikalaujama pagal programą) ;
17.6. darbuotojo ankstesnį dalyvavimą tarptautinėse stažuotėse ir profesinio mobilumo veiklose;
17.7. konkretaus projekto, finansavimo programos ar priimančiosios organizacijos nustatytus reikalavimus.

18. Pakankamas anglų kalbos mokėjimas yra būtina dalyvavimo užsienio šalių stažuotėse, darbo stebėjimo vizituose ir kitose profesinio mobilumo veiklose sąlyga. Darbuotojo anglų kalbos žinios turi būti pakankamos savarankiškai dalyvauti programoje, suprasti profesinę informaciją, bendrauti su priimančiosios institucijos atstovais ir kitais mobilumo dalyviais bei aktyviai įsitraukti į numatytas veiklas.
19. Siekiant sudaryti profesinio tobulėjimo galimybes kuo platesniam Bibliotekos darbuotojų ratui, esant keliems panašiai konkrečios veiklos tikslus, profesinius reikalavimus, anglų kalbos mokėjimo ir motyvacijos kriterijus atitinkantiems kandidatams, pirmenybė teikiama darbuotojui, kuris tarptautinėse stažuotėse ar profesinio mobilumo veiklose yra dalyvavęs rečiau arba jose dar nėra dalyvavęs.
20. Ankstesnis dalyvavimas tarptautinėje stažuotėje ar mobilume savaime neužkerta galimybės darbuotojui dalyvauti pakartotinai, jeigu jo atliekamos funkcijos, kompetencijos, motyvacija ar konkretaus projekto tikslai pagrindžia jo dalyvavimo tikslingumą.
21. Apie dalyvių atrankos rezultatus informuojami visi konkurse kandidatavę darbuotojai.
22. Jeigu konkrečiam projektui ar finansavimo programai taikomi papildomi dalyvių atrankos, dokumentavimo ar atsiskaitymo reikalavimai, vadovaujamasi tos programos ar projekto nustatytomis sąlygomis.

VII SKYRIUS

KOMANDIRUOČIŲ ĮFORMINIMAS IR IŠLAIDŲ APMOKĖJIMAS

23. Darbuotojo išvykimas į kvalifikacijos tobulinimo renginį, stažuotę, darbo stebėjimo vizitą, konferenciją ar kitą profesinę veiklą įforminamas Lietuvos Respublikos teisės aktų ir Bibliotekos vidaus dokumentų nustatyta tvarka.
24. Komandiruotės įforminamos ir su jomis susiję dokumentai rengiami bei derinami Bibliotekoje naudojamoje dokumentų valdymo sistemoje (DVS).
25. Komandiruotės dokumentuose nurodomas komandiruojamas darbuotojas, komandiruotės vieta, laikotarpis, tikslas, finansavimo šaltinis ir kita pagal teisės aktus bei Bibliotekos vidaus tvarką reikalinga informacija.
26. Su kvalifikacijos tobulinimu ir komandiruotėmis susijusios išlaidos – dalyvio ar registracijos mokestis, kelionės, apgyvendinimo, dienpinigių ir kitos pagrįstos išlaidos – apmokamos Lietuvos Respublikos teisės aktų, finansavimo programos ar projekto sąlygų bei Bibliotekos vidaus teisės aktų nustatyta tvarka.
27. Kai visas ar dalį išlaidų apmoka renginio organizatorius, priimančioji institucija ar projektą finansuojanti organizacija, Biblioteka apmoka tik tas tinkamas išlaidas, kurios nėra finansuojamos iš kitų šaltinių.
28. Darbuotojas privalo laiku pateikti visus komandiruotei įforminti, išlaidoms pagrįsti ir atsiskaityti reikalingus dokumentus.


VIII SKYRIUS

DARBUOTOJŲ ĮSIPAREIGOJIMAI, PATIRTIES SKLAIDA IR IDĖJŲ BANKAS

29. Darbuotojas, dalyvaujantis Bibliotekos finansuojamose ar organizuojamose kvalifikacijos tobulinimo veiklose, įsipareigoja:

29.1. atsakingai dalyvauti mokymuose, stažuotėje, darbo stebėjimo vizite ar kitoje profesinio tobulėjimo veikloje;
29.2. laikytis organizatoriaus, priimančiosios institucijos ir, kai taikoma, finansavimo programos ar projekto nustatytų reikalavimų;
29.3. nustatytais terminais pateikti reikalingus dokumentus ir, jeigu reikalaujama, ataskaitas;
29.4. įgytomis žiniomis, gerąja patirtimi ir aktualia informacija pasidalinti su Bibliotekos darbuotojais;
29.5. pagal galimybes įgytas žinias, patirtį ir parsivežtas idėjas pritaikyti savo darbe bei Bibliotekos veikloje.

30. Darbuotojai, grįžę iš užsienyje vykusios stažuotės, darbo stebėjimo vizito ar kitos profesinio mobilumo veiklos, privalo prisidėti prie bendro Idėjų banko parengimo.
31. Idėjų banke kelionės dalyviai fiksuoja stažuotės ar mobilumo metu pastebėtas gerąsias praktikas, inovatyvius sprendimus, paslaugų, veiklų, erdvių, darbo organizavimo ar kitų Bibliotekos veiklos sričių tobulinimo idėjas. Idėjos trumpai aprašomos ir, kai tikslinga bei galima, iliustruojamos nuotraukomis ar kita vaizdine medžiaga.
32. Kiekvienas stažuotės ar mobilumo dalyvis yra atsakingas už savo pastebėtų ir parsivežtų idėjų įtraukimą į bendrą Idėjų banką.
33. Parengtas Idėjų bankas aptariamas, įvertinant, kurios idėjos ar jų elementai galėtų būti pritaikyti Bibliotekos veikloje. Numačius idėjas įgyvendinti, pasiskirstoma atsakomybėmis ir paskiriami darbuotojai, atsakingi už konkrečių idėjų įgyvendinimą, išbandymą ar tolesnį vystymą.
34. Idėjų bankas naudojamas kaip priemonė stažuočių ir profesinių mobilumų rezultatams įprasminti, Bibliotekos paslaugoms ir veikloms tobulinti, naujoms iniciatyvoms planuoti bei gerajai užsienio institucijų patirčiai pritaikyti.
35. Po kiekvienos užsienio stažuotės, darbo stebėjimo vizito ar kitos profesinio mobilumo veiklos įgyta patirtis ir parsivežtos idėjos privalomai pristatomos visai Bibliotekos komandai viename iš artimiausių mėnesinių darbuotojų susirinkimų.
36. Bibliotekos direktorius arba pavaduotojas paskiria darbuotoją ar darbuotojus, atsakingus už stažuotės ar mobilumo pristatymo komandai parengimą, ir nustato, kuriame darbuotojų susirinkime pristatymas bus rengiamas.
37. Pristatymo metu darbuotojai trumpai supažindina komandą su aplankytomis institucijomis, stažuotės ar mobilumo turiniu, aktualiausiomis profesinėmis patirtimis, pastebėtomis gerosiomis praktikomis ir svarbiausiomis į Idėjų banką įtrauktomis idėjomis bei galimybėmis jas pritaikyti Bibliotekos veikloje.
38. Darbuotojai, dalyvavę mokymuose, seminaruose, konferencijose, forumuose ar kitose kvalifikacijos tobulinimo veiklose Lietuvoje ar nuotoliniu būdu, po jų suteikia grįžtamąjį ryšį kolegoms apie svarbiausias įgytas žinias, aktualią informaciją, naujoves ir praktikoje pritaikomas idėjas.
39. Grįžtamojo ryšio forma parenkama atsižvelgiant į kvalifikacijos tobulinimo veiklos pobūdį ir informacijos aktualumą. Informacija gali būti perduodama darbuotojų ar padalinio susirinkimo metu, elektroniniu paštu, Bibliotekos naudojamais vidinės komunikacijos kanalais, organizuojant trumpą patirties pasidalijimą ar kita tinkama forma.
40. Jeigu mokymuose ar kitoje kvalifikacijos tobulinimo veikloje įgytos žinios aktualios tik konkrečiai darbuotojų grupei ar struktūriniam padaliniui, grįžtamasis ryšys gali būti teikiamas tik atitinkamiems darbuotojams.
41. Kvalifikacijos tobulinimo veiklose įgytos žinios, gerosios praktikos ir parsivežtos idėjos pagal galimybes naudojamos tobulinant Bibliotekos paslaugas, darbo procesus, kuriant naujas veiklas ir iniciatyvas bei planuojant tolesnę Bibliotekos veiklą.

IX SKYRIUS

KVALIFIKACIJOS TOBULINIMO APSKAITA IR PLANAVIMAS

42. Kiekvienas darbuotojas, dalyvavęs mokymuose, seminare, konferencijoje, stažuotėje, darbo stebėjimo vizite, nuotoliniuose mokymuose ar kitoje kvalifikacijos tobulinimo veikloje, privalo po veiklos užpildyti Bibliotekos bendrą elektroninę kvalifikacijos tobulinimo apskaitos lentelę. Lentelės nuoroda: https://l1nk.dev/r08ke52 
43. Elektroninėje kvalifikacijos tobulinimo apskaitos lentelėje darbuotojas nurodo mokymų ar kitos kvalifikacijos tobulinimo veiklos datą, pavadinimą ir temą, trukmę, formą, informaciją apie gautą kvalifikacijos pažymėjimą ar kitą dalyvavimą patvirtinantį dokumentą bei kitą lentelėje prašomą informaciją.
44. Darbuotojai atsako už tai, kad informacija apie jų dalyvavimą kvalifikacijos tobulinimo veiklose būtų pateikta laiku ir teisingai.
45. Elektroninėje kvalifikacijos tobulinimo apskaitos lentelėje sukaupta informacija naudojama Bibliotekos veiklos apskaitai, metinei statistikai, ataskaitoms rengti, darbuotojų profesinio tobulėjimo poreikiams vertinti ir tolesniam kvalifikacijos tobulinimui planuoti.
46. Lentelėje sukaupta informacija taip pat gali būti naudojama vertinant kvalifikacijos tobulinimo galimybių paskirstymą darbuotojams ir planuojant dalyvavimą būsimuose mokymuose, stažuotėse bei profesinio mobilumo veiklose.
47. Stažuočių ir profesinių mobilumų metu sukaupti Idėjų bankai gali būti naudojami planuojant Bibliotekos veiklą, rengiant metinius veiklos planus, projektus, naujas paslaugas ir iniciatyvas bei vertinant įgyvendintų profesinių mobilumų naudą Bibliotekai.

X SKYRIUS

BAIGIAMOSIOS NUOSTATOS

48. Darbuotojai su šiuo Aprašu supažindinami Bibliotekoje nustatyta tvarka.
49. Už Aprašo įgyvendinimą pagal kompetenciją atsako Bibliotekos direktorius, direktoriaus pavaduotojas, struktūrinių padalinių vadovai ir kiti direktoriaus paskirti atsakingi darbuotojai.
50. Aprašas keičiamas ar papildomas Bibliotekos direktoriaus įsakymu.
51. Klausimai, kurių nereglamentuoja šis Aprašas, sprendžiami vadovaujantis Lietuvos Respublikos teisės aktais, Bibliotekos vidaus teisės aktais ir konkrečių kvalifikacijos tobulinimo programų ar projektų reikalavimais.

